
Præsident  Kimball  hyldet  på  sin  fødselsdag 


Betegnet  som  »en  af  de  største  religiøse 
ledere  i  vor  tid«  og  som  en  person  med  »en 
uovervindelig  personlighed«  blev  præsi- 
dent Spencer  W.  Kimball  hyldet  på  sin  85 
års  fødselsdag  den  28.  marts  d.å.  ved  et 
kæmpemæssigt  middagsselskab  på  hotel 
Utah. 

I  16  sale  var  der  samlet  omkring  2.500 
gratulanter  fra  Utah  og  fra  mange  andre 
steder  i  USA. 

Hovedtaler  var  Dr.  Norman  Vincent 
Peale,  præst  i  Marble  Collegiate  Church  på 
Fifth  Avenue  i  New  York.  Dr.  Peale  er 
tillige  forfatter  af  25  bøger  (bl.a.  »Vær 
positiv  -  lev  lykkeligt«)  samt  redaktør  og 
udgiver  af  »Guidepost«  et  månedsskrift 
med  et  oplag  på  3,5  millioner. 

Som  slutning  på  sin  hyldesttale  til 
præsident  Kimball  sagde  dr.  Peale:  »Gud 
ske  lov,  at  vi  stadig  har  en  profet  iblandt  os 
ved  navn  Spencer  W.  Kimball.  Måtte  han 
leve  længe  for  at  hjælpe  med  at  holde 
Amerikas  forenede  Stater  sund  i  »sjælen«. 


Før  middagen  gik  præsident  og  søster 
Kimball  rundt  og  hilste  på  de  mange 
gæster,  og  som  ved  alle  andre  fødselsdags- 
selskaber var  der  gaver,  underholdning  og 
en  fødselsdagskage.  Dirigent  for  Taberna- 
kelkoret, Jerold  D.  Ottley  blev  bedt  om  at 
lede  det  store  middagsselskab  i  at  synge 
»Happy  Birthday  to  You«. 

Præsident  Kimball  takkede  for  hylde- 
sten og  gaverne  og  sagde:  »Jeg  har  aldrig 
følt  mig  værdig  til  en  sådan  opmærk- 
somhed«. 

Fra  hele  verden  modtog  præsident  Kim- 
ball mangfoldige  kort,  breve  og  gaver.  , Det 
vil  være  helt  umuligt  for  præsidenten  at 
svare  personligt  på  alle  disse  hilsner,  men 
han  ønsker,  at  alle  skal  vide,  at  han  har 
modtaget  dem  med  taknemmelighed. 

(fra  Church  News,  5.  april  1980) 

MÅNEDENS  BUDSKAB 
fra  Aarhus  Stav 


»Sandheden  skal 
frigøre  jer« 


Vi  er  omgivet  af  mange  forskellige  menne- 
sker, mange  divergerende  meninger  og 
forskellige  handlemåder.  Alt  dette  præger 
os  på  en  eller  anden  måde.  Hvis  vi  ser 
noget,  som  efter  vor  egen  mening  er  godt,  ja 
så  giver  det  sig  udslag  i  vore  handlinger,  alt 
efter  hvor  væsentligt  vi  synes,  det  er.  Vi  vil 
måske  søge  at  leve  op  til  et  godt  eksempel, 
der  er  vist  os,  eller  vi  vil  bare  læne  os  tilbage 
i  stolen  og  passivt  støtte  det,  der  foregår. 
Modsat  hvis  vi  observerer  noget,  der  efter 
vor  mening  ser  ud  til  at  være  dårligt,  så 
reagerer  vi  også  -  og  vore  handlinger  kan 
sikkert  findes  indenfor  rammerne  af  2 
yderpunkter,  nemlig  enten  at  gøre  alt  hvad 
der  står  i  vores  magt  for  at  ændre  eller 
forhindre  det,  der  finder  sted,  eller  bare 
trække  på  skuldrene,  og  derved  vise  en 
passiv  modstand. 

Vi  har  alle  evnen  til  at  observere  og 
vurdere  det,  der  sker  rundt  omkring  os, 
men  er  vi  justeret  så  nøjagtigt,  at  vore 
observationer  og  vurderinger  er  pålidelige 
nok  til  at  danne  grundlag  for  at  træffe 
beslutninger  for  vore  egne  handlinger  og 
derefter  føre  dem  ud  i  livet?  »Thi  se  mine 
brødre,  jer  er  det  givet  at  dømme,  så  I  kan 
skelne  det  gode  fra  det  onde,  og  måden, 
hvorpå  man  bør  dømme  er  så  klar,  at  1  kan 
kende  den  med  fuldkommen  kundskab, 
ligesom  I  skelner  dagens  lys  fra  nattens 


mørke.  Thi  se,  Kristi  ånd  gives  alle  men- 
nesker, for  at  de  kan  kende  godt  fra  ondt . . . 
(Moroni  7:15-16) 

Forhindrer  vi  med  negative  tanker  og 
sløve  handlinger  Kristi  ånd  i  at  fungere  for 
os  til  fuldkommenhed? 

Frelseren  har  sagt:  »I  skal  kende  sand- 
heden og  sandheden  skal frigøre y'er«(Johs. 
8:32)  Er  det  ved  kendskab  til  sandheden, 
eller  er  det  ved  »troen«  på  sandheden,  at 
frigørelsen  kommer?  Ingen  af  delene! 
Friheden  kommer  kun  gennem  efterlevel- 
sen af  sandheden. 

»Endvidere  ønsker  jeg,  at  I  vil  tænke  på 
deres  velsignede  og  lykkelige  tilstand,  der 
holder  Guds  Bud.  Thi  se,  de  blev  velsignet  i 
alle  ting,  både  timelige  og  åndelige,  og 
dersom  de  holder  trofast  ud  til  enden, 
bliver  de  modtaget  i  himmelen  for  at  bo  hos 
Gud  i  evigvarende  sandhed...  (Mosiah 
2:41) 

Holder  vi  Guds  bud?  Lever  vi  i  overens- 
stemmelse med  de  ord  der  udgår  fra  Hans 
profet?  Trænger  vi  til  en  finjustering 
engang  imellem?  Jo  oftere  vi  får  denne 
finjustering  foretaget,  desto  sikrere  er  vi 
den  dag,  hvor  valget  skal  træffes,  og  vi  skal 
vælge  det,  der  er  bedst  for  os. 

Vi  har  en  anledning  til  at  blive  justeret 
hver  søndag,  når  vi  er  sammen  med  vore 
søskende  i  kirken.  Og  vi  kan  blive  finjuste- 

ret  lige  så  ofte,  som  vi  ønsker  det  ved  at  gå  i 
bøn  til  Herren,  hvor  vi  kan  modtage  lys  og 
styrke  til  at  blive  frigjorte. 

Der  går  en  beretning  om  en  præst  i 
Afrika,  som  kaldte  de  indfødte  til  sig  en  dag 
og  bad  dem  om  at  hjælpe  til  med  høsten. 
Han  bad  dem  hver  især  om  at  tage  en  kurv 
med,  så  de  kunne  hjælpe  ham  med  at  bære 
høsten  ind  til  markedspladsen  i  den  nær- 
meste by.  Ved  slutningen  af  dagen  bad 
præsten  dem  fylde  kurvene  igen,  og  han 
fortalte  dem,  at  det  var  deres  løn  for  dagens 


MÅNEDENS  BUDSKAB 
-  fra  København  Stav 


Styrk  dine  brødre ! 


Som  det  medlem  af  stavspræsidentskabet, 
der  har  fået  overdraget  ansvaret  for  de 
unge,  er  ovenstående  opfordring  af  største 
vigtighed  for  mig  -  og  jeg  vil  da  gerne  tilføje 
for  egen  regning:...  og  søstre! 

Ikke  en  af  os  er  vel  i  tvivl  om  vigtigheden 
af  at  styrke  vore  unge,  så  de  er  fuldt  beredt 
til  at  føre  værket  videre. 

Kirkens  unge  har  en  særlig  karat,  det  er 
helt  sikkert,  men  de  har  også  alle  ungdom- 
mens problemer  og  en  på  mange  måder 
ond  verden  at  kæmpe  imod. 

Min  erfaring  siger  mig,  at  megen  god 
udvikling  kommer  gennem  ansvar,  der  skal 
leves  op  til. 


arbejde.  De  som  havde  taget  en  stor  kurv 
med  fik  en  stor  løn,  men  de,  som  med  fuld 
overlæg  havde  taget  en  lille  kurv  med  så  de 
ikke  skulle  bære  en  tung  byrde,  blev 
skuffede,  da  deres  løn  var  så  lille.  Lad  os 
bære  vor  del  af  arbejdet  og  må  vi  være 
flittige  i  vor  stræben  efter  at  leve  op  til 
Herrens  principper,  så  vi  ikke  bliver  skuf- 
fede. 

N.  O.  Andersen, 
Anden  rådgiver 


Vi  skal  naturligvis  ikke  læsse  så  meget  på 
dem,  at  de  knækker,  men  prøv  at  se  tilbage 
i  historien.  Dér  er  det  ofte  unge  mennesker, 
som  udvælges  til  store  ansvar. 

Der  tales  meget  om  de  unges  tjenesteger- 
ninger. Hvad  kan  vi  gøre,  for  at  der  også 
bliver  gjort  noget  ved  det? 

Helt  tilbage  i  1845  ser  vi,  at  Det  aronske 
Præstedømme  fik  overdraget  et  stort  an- 
svar: »Medlemmer  af  Det  aronske  Præste- 
dømme blev  opfordret  til  at  besøge  med- 
lemmerne regelmæssigt,  og  diakonerne  fik 
besked  på  at  hjælpe  biskopperne  med  at 
tage  sig  af  de  fattige«.  (Mit  rige  skal  rulle 
frem,  side  29). 

Det  ansvar  hviler  faktisk  stadig  på 
diakonerne  (med  hjælp  fra  de  andre  aron- 
ske præstedømmebærere),  og  det  består  i 
indsamling  af  fasteoffer  hver  måned. 

Jeg  opfordrer  enhver  biskop  til  nøje  at 
forklare  disse  unge  drenge  om  baggrunden 
for  denne  månedlige  pligt  og  samtidig 
sørge  for  en  tilsynsførende  fra  biskoprådet, 
som  også  forstår  dette  princip. 

Jeg  opfordrer  enhver  aronske  præste- 
dømmebærer til  at  tage  dette  ansvar  helt 
alvorligt.  En  dag  skal  vi  alle  aflægge 
regnskab  for  Herren  for  alle  vore  ansvars- 
områder. 

Jeg  opfordrer  også  enhver  leder  for  de 
unge  piger  til  at  sørge  for,  at  der  for  pigerne 
gives  muligheder  for  at  udføre  tilsvarende 
tjenestegerninger. 

Findes  der  endnu  medlemmer,  som  kun 
nødtvungent  eller  måske  slet  ikke  yder 
deres  fasteoffer?  Tænk  på,  at  I  opfylder  to 
formål:  At  støtte  disse  unge  drenge  i  deres 
ansvar  og  at  yde  jeres  skærv  til  de  fattige. 

Der  er  så  mange  gode  traditioner  i 
kirken.  At  sørge  for  de  fattige  er  en  af  de 
bedste. 


Der  var  en  biskop,  som  havde  alle  de 
kendte  indvendinger  på  forhånd:  Der  var 
for  få  aronske  præstedømmebærere,  der 
var  alt  for  langt  mellem  medlemmernes 
hjem,  og  der  var  heller  ikke  ret  mange 
voksne,  som  i  givet  fald  kunne  stille  sig  til 
rådighed  som  chauffører  på  de  lange 
afstande  -  det  var  i  det  hele  taget  næsten 
umuligt,  syntes  han. 

Naturligvis  tog  han  udfordringen  op  og 
forsøgte.  De  unge  gik  til  opgaven  og 
passede  den.  Medlemmerne  glædede  sig 
ligefrem  til  det  lille  månedlige  besøg  -  og 
fasteofferydelsen  steg  faktisk  med  ca.  50%. 
Altså  blev  det  til  velsignelse  -  ikke  bare  for 
de  unge  aronske  præstedømmebærere  men 
for  hele  wardet. 

Næste  gang  de  to  diakoner  står  udenfor 
din  dør,  så  tag  godt  imod  dem  og  lad  dem 
ikke  få  følelsen  af,  at  deres  opgave  ikke  er 
respekteret  -  hvordan  kan  vi  ellers  forvente, 
at  de  vil  påtage  sig  andre  og  større  ansvar? 

Amt  K.  Valgren 
Anden  rådgiver 


Det  genealogiske  uddragningsprogram 
i  København  stav 


Det  kulturelle  hjørne  på  1.  sal  i  kirken  på 
Priorvej  er  stadig  kulturelt.  Her  havde 
»Den  danske  Stjerne«  i  mange  år  kontor 
med  søster  Mary  Kaiser  residerende  som 
redaktør.  Samtidig  med  at  være  redaktion 
var  kontoret  også  bibliotek  og  rummede  en 
bogskat  med  værker  fra  kirkens  tidligste 
historie.  Desuden  var  der  sekretariat  for 
Genealogisk  Forening,  og  boghylderne 
rummede  således  også  forskelligt  genealo- 
gisk materiale. 

Idag  ser  lokaliteterne  anderledes  ud.  Det 
oprindelige  rum  er  delt  af  lette  vægpartier 
og  det  tilbageværende  hjørneværelse  om- 
fatter kun  ca.  1 1  m2  gulvflade.  For  fire 


arbejdende  søskende  er  det  trange  forhold, 
men  de  fylder  rummet  med  den  samme 
ånd,  der  fyldte  det  i  »Den  danske  Stjerne«'s 
tid.  Alle  er  travlt  beskæftiget  med  at  læse. 
Alle  noterer  flittigt,  hvad  der  læses  og  store 
kasser  med  notater  fylder  gulvet  og  væg- 
reolen. Der  arbejdes  med  genealogi.  Men- 
nesker fra  svundne  tider  får  liv  og  myldrer 
ud  af  optegnelserne.  Rummet  er  fyldt  med 
kultur,  sådan  som  den  afspejler  sig  i  titler 
og  betegnelser,  som  vi  slet  ikke  bruger  i 
nutidens  Danmark.  Vi  har  måske  mødt 
nogle  i  historien,  på  gamle  kort,  i  skillings- 
viser og  i  fortællinger  fortalt  af  de  gamle 
blandt  os,  men  her  får  »vi«,  der  får  lov  til  at 

arbejde  i  dette  rum,  som  i  glimt  et  indtryk 
af  livet,  som  det  var  på  vore  bedste-  eller 
flere  gange  tip-  oldeforældres  tid. 

»Vi«  er  femten  genealoger,  der  er  blevet 
kaldet  til  en  genealogisk  mission  af  stavs- 
præsidentskabet  i  København  Stav.  Kal- 
delsen gælder  for  to  år  og  hver  uge  yder 
hver  genealog  et  genealogisk  arbejde  i  et 
aftalt  antal  timer  sædvanligvis  10-12  timer. 
Det  giver  travlhed  i  læserummene;  dels  i 
det  før  nævnte  rum  i  kirken  på  Priorvej  og 
desuden  i  et  rum  i  kirken  på  Maglegårds 
Allé.  lait  har  vi  fem  læseapparater  af 
fabrikat  Carl  Zeis.  Genealogisk  Depart- 
ment i  Salt  Lake  City  sender  os  affotogra- 
feringer af  kirkebøger  på  mikrofilm  og  ved 
forstørrelse  på  op  til  17  gange  i  læseappara- 
tet står  teksten  på  en  belyst  plade  i 
apparatet.  Det  er  altså  muligt  at  se  den 
meget  tydeligt,  men  at  læse  den  kræver 
øvelse.  Skriften  er  ofte  gammel-gotisk  og 
ikke  altid  alt  for  omhyggeligt  skrevet.  Men 
øvelse  gør  mester,  og  kun  få  tekster  må 
forsynes  med  betegnelsen  »ulæselig«. 

Kirkebøgerne  er  fra  gammel  tid  stedet, 
hvor  de  vigtigste  begivenheder  i  livet  bliver 
registreret.  Det  drejer  sig  naturligvis  speci- 
elt om  de  kirkelige  handlinger:  Dåb, 
konfirmation,  trolovelse,  vielse  og  begra- 
velse. Heraf  interesserer  vi  os  kun  for  dåb 
og  vielse  i  kirkens  genealogiske  uddrag- 
ningsprogram.  Fremgangsmåden  er  enkel 
og  ligetil. 

Kirkebøgernes  dåbsoptegnelser  og  des- 
uden fødslens  dato,  samt  andre  oplysnin- 
ger som  forældrenes  navne  og  om  barnet  er 
»ægte«,  bliver  noteret  på  specielle,  hvide 
kartotekskort.  Tilsvarende  noteres  vielser 
på  andre,  gule  kort.  Dette  arbejde  udføres 
to  gange  af  forskellige  genealoger  for  at  få 
en  gensidig  kontrol  med,  at  teksten  er 
forstået  rigtig.  Når  så  mange  søskende 
konstant  beskæftiger  sig  med  uddragning, 
bliver  det  til  mange  kort.  1  1 979  var  antallet 
af  skrevne  kort  ialt  96.812.  Halvdelen 
sendes  efter  et  gennemsyn  til  Genealogisk 
Departement  og  data-registreres  dér.  Den 
anden  halvdel,  der  er  identisk  med  den 


første,  arkiveres  for  en  tid  i  Danmark  og  vil 
måske  være  en  hjælp  til  slægtsforskende 
søskende  her.  Indtil  dato  er  følgende 
kirkebøger  færdiggjort: 

Trinitatis  Sogn,  Kbh.   ..  Dåb  1813-1822 

Trinitatis  Sogn,  Kbh.   ..  Dåb  1832-1841 

Alm.  Hospital,  Kbh.  . . .  Dåb  1769-1875 

Alm.  Hospital,  Kbh.  .  Vielser  1771-1885 

Det  civ.  arresth.,  Kbh.   .  Dåb  1767-1877 

Det  civ.  arresth.,  Kbh.  Vielser  1771-1844 

Færdiggørelsen  af  disse  film  repræsenterer 
5285  dåbshandlinger  og  312  vielser.  Det 
tilsvarende  antal  tempelordinanser  er  stør- 
re, da  dåbs-  og  vielsesordinanserne  medfø- 
rer endowment-  og  beseglingsordinanser. 
Når  tallene  sammenlignes  med  det  arbejde, 
der  sædvanligvis  nås  i  en  dansk  tempel- 
session, synes  de  måske  store,  men  med 
udgangspunkt  i  de  prognoser,  der  er 
opstillet  fra  begyndelsen,  har  vi  endnu  kun 
taget  de  første  indledende  skridt.  Først  i 
løbet  af  1 980  kan  vi  forvente  at  se  frugten  af 
det  første  års  arbejde,  når  de  mange  fyldte 
kortkasser  sendes  til  Genealogisk  Departe- 
ment og  dér  bliver  registreret  til  tempel- 
arbejde. 

Hvad  var  prognoserne  i  begyndelsen  og 
hvordan  begyndte  det?  Tidspunktet  var 
foråret  1978.  Da  var  præsident  Henning 
Frederiksen  fra  Københavns  Stav  til  kon- 
ference i  Salt  Lake  City.  Kirkens  general- 
autoriteter er  naturligvis  ikke  uvidende  om 
de  tidsmæssige  og  økonomiske  problemer, 
søskende  i  Skandinavien  har  i  forbindelse 
med  tempeltjenesten,  men  præsident  Fre- 
deriksen følte  alligevel,  at  han  måtte  stille 
spørgsmålet :  Hvornår  får  vi  lov  til  at  bygge 
et  tempel  i  Danmark?  -  Svaret  bekræftede 
igen  den  smukke  regel,  at  intet  skabes  uden 
arbejde,  idet  danske  søskendes  indsats  skal 
være  i  fem  år  at  præstere  et  uddragnings- 
arbejde  svarende  til  100.000-120.000  kort 
pr.  år.  Herved  kan  vi  vise,  at  vi  kan  skaffe 
de  fornødne  persondata  til  drift  af  et 
tempel,  men  dertil  ønskes  også  en  forøget 
aktivitet  omkring  den  etablerede  tempel- 
tjeneste i  Schweiz. 

Det  genealogiske  uddragningsprogram  i 
Danmark  blev  startet  ved  et  indsættelses- 
møde,  der  blev  holdt  i  kirken  på  Priorvej 
onsdag  den  30.  august  1978,  og  det  skal  her 
bemærkes,  at  København  stav  var  den 
første  stav  udenfor  USA  og  Canada,  som 
deltog  i  dette  program. 

Til  stede  fra  stavens  organisation  var 
stavspræsident  Henning  K.  Frederiksen  og 
hans  rådgiver  Johan  Koch  samt  råds- 
medlem Egon  Bolvig.  Følgende  søskende 
blev  indsat  i  deres  stillinger  som  genealo- 
giske missionærer: 

Frode  Bernskov,  Jytte  Bolvig,  Gerda 
Harder,  Lis  Jansen,  Julia  Jensen,  Mary 
Kaiser,  Ane  Sofie  Koch,  Lilian  Krammer, 
Olga  Køster,  Jytte  Martinussen,  Else  Niel- 
sen og  Inger  Rasmussen.  Frode  Bernskov 
fik  desuden  overdraget  det  koordinerende 
arbejde. 

I  den  forløbne  tid  siden  starten  er 
endvidere  følgende  søskende  blevet  kal- 
dede og  indsat  i  arbejdet:  Karen  Christian- 
sen, Anna  Johanne  Jensen,  Henry  Peder- 
sen og  Betty  Olsen. 

Uddragningsarbejdet  blev  ikke  begyndt  i 
dagene  lige  efter  indsættelsesmødet,  da  de 
nødvendige  film  ikke  var  kommet  fra  USA 
og  arbejdslokalet  manglede  færdiggørelse. 
Efteråret  blev  brugt  til  studium  af  gotisk 


skrift  ved  hjælp  af  kirkens  tyske  studie- 
materiale. 

Ved  årskiftet  ankom  den  første  forsen- 
delse af  film  og  60.000  stk.  kort,  og  mandag 
den  15.  januar  1979  begyndte  genealogerne 
deres  arbejde. 

Det  genealogiske  uddragningsprogram  i 
Danmark  har  i  øjeblikket  en  kapacitet,  der 
svarer  til  det  opstillede  mål  på  100.000- 
120.000  kort  pr.  år  og  vore  lokale-facilite- 
ter og  apparatur  kan  klare  op  til  180.000 
kort  pr.  år.  Dette  store  antal  kort  vil  kræve 
25  genealogiske  missionærer,  der  arbejder  i 
skiftehold  å  4  timer,  så  læseapparaterne  er 
besat  både  om  dagen  og  om  aftenen. 

Det  vil  være  nødvendig  med  en  jævn 
tilgang  af  nye  missionærer  til  erstatning  for 
søskende,  der  afløses  efter  endt  mission. 
Mange  vil  sikkert  spørge  sig  selv,  om  de 
magter  dette  arbejde  og  svaret  er,  at 
enhver,  der  samvittighedsfuldt  og  trofast 
vil  fordybe  sig  i  det,  også  vil  mærke, 
hvorledes  kundskaben  vil  øges  og  teksterne 
vil  blive  forståelige.  Når  det  er  sværest, 
hjælpes  vi  ad,  men  dertil  kommer,  at  vi 
gennem  dette  arbejde  er  med  til  at  fremme 
Guds  plan  for  de  døde. 

Hvad  er  dit  svar  og  dine  muligheder,  hvis 
kaldelsen  kommer  til  dig? 

(Frode  Bernskov) 


Stavsgenealogerne,  som  arbejder  på  Priorvej:  Nederste  række  fra  venstre:  Jytte  Bolvig, 
Jytte  Martinussen,  Frode  Bernskov,  Ane  Sofie  Koch,  Inger  M.  Rasmussen.  Øverste  række 
fra  venstre:  Betty  Olsen,  Lillian  Krammer,  Karen  Christiansen,  Olga  Køster,  Henry 
Pedersen,  Anna  Johanne  Jensen. 

Stavsgenealogerne,  som  arbejder  på  Maglegårds  Allé:  Siddende:  (tv.)  Gerda  Harder,  Else 
Nielsen.  Stående:  (tv.)  Lis  Jansen,  Mary  Kaiser. 


»Store  kasser  med  notater  fylder  gulvet  og  vægreolen«.  Frode  Bernskov,  som  har  ansvaret 
for  det  koordinerende  arbejde,  søger  en  oplysning. 

»Alle  noterer  flittigt,  hvad  der  læses«.  Inger  M.  Rasmussen  er  fordybet  i  arbejdet  ved 
læsemaskinen. 


»Kun  få  tekster  må  forsynes  med  betegnelsen  'ulæselig'«.  Genealogerne  hjælper  hinanden 
med  at  tyde  den  gammel-gotiske  skrift.  Her  ses  Ane  Sofie  Koch  og  Lilian  Krammer. 

»1 1979  var  antallet  af  skrevne  kort  i  alt  96. 812«.  På  opslagstavlen  sidder  alle  statistikkerne, 
så  genealogerne  kan  følge  med  i,  hvordan  det  går. 


Regionskontor  for  Norden  åbnet  i  Goteborg 


Kirkens  vækst  mærkes  på  mange  måder.  Vi 
kan  se  det  på  alle  de  nye  medlemmer,  som 
døbes  i  vore  hjemward  og  -grene.  Vi  kan  se 
det  på,  at  kirkens  organisation  udvikles  - 
der  organiseres  stave,  missioner  deles,  flere 
missionærer  kaldes  og  sendes  ud,  og  kirken 
får  bedre  muligheder  for  at  komme  til  orde 
i  massemedierne. 

Et  trin  på  vejen,  som  måske  ikke  ser  ud  af 
så  meget  i  første  omgang,  men  som 
kommer  til  at  betyde  så  meget  desto  mere, 
er  oprettelsen  af  et  regionskontor  for 
Norden  i  Goteborg. 

For  10  år  siden,  i  1969,  flyttedes  en  del  af 
Det  præsiderende  Biskopråds  kontor  fra 
Salt  Lake  City  til  Frankfurt  i  Tyskland. 
Det  var  afdelingerne  for  økonomi,  nybyg- 
ninger, bygningsvedligeholdelse,  medlems- 
optegnelser  og  statistik  samt  indkøbsafde- 


lingen. 

Efter  omkring  8  års  forløb  blev  arbejds- 
byrden for  stor  til,  at  man  kunne  yde  alle 
enheder  i  Europa  tilstrækkelig  service.  I 
sommeren  1978  begyndte  man  derfor  at 
undersøge  mulighederne  for  at  kunne 
oprette  et  kontor  for  Norden  i  Sverige. 
Året  før,  altså  i  1977,  var  indkøbsafdelin- 
gen blevet  flyttet  til  København,  men  nu 
gjaldt  det  om  at  samle  alle  afdelingerne  i  ét 
kontor.  I  løbet  af  et  års  tid  blev  der 
foretaget  interviews  for  at  finde  medlem- 
mer, der  kunne  besætte  de  forskellige 
stillinger  på  kontoret,  og  i  september  1979 
kunne  kontoret  åbne.  (Samtidig  blev  der 
indrettet  regionskontorer  i  Italien,  Spanien 
og  Frankrig).  Følgende  artikel  vil  præsen- 
tere de  forskellige  afdelinger  samt  de 
søskende,  som  arbejder  der. 

Bygningsafdelingen 

Frederik  Karlsson  har  ansvaret  for  opfø- 
relsen af  alle  nye  bygninger  i  Norden,  dvs. 
nye  kirkebygninger,  missionshjem  og  mis- 
sionskontorer  osv.  Netop  nu  er  der  10 
kirkebygninger  under  opførelse,  8  er  ved  at 
blive  projekteret,  og  8  er  på  et  langt 
fremskredent  planlægningsstadium. 

Når  der  skal  bygges  en  ny  kirkebygning, 
kan  der  vælges  mellem  flere  forskellige 
standardmodeller.  For  at  være  sikker  på,  at 
de  følger  de  forskellige  landes  love,  konsul- 
teres lokale  arkitekter,  så  eventuelle  tilpas- 
ninger kan  finde  sted.  Det  kan  dreje  sig  om 
forskellige  krav  om  isolering,  opvarmning 
osv. 

Broder  Karlsson  hjælper  til  med  at  få 
gennemført  de  forskellige  forhandlinger, 
og  han  besøger  hver  eneste  byggeplads  for 
at  samordne  arbejdet  med  arkitekt,  bygge- 
firmaer og  de  lokale  præstedømmeledere. 
Han  har  også  til  opgave  at  udarbejde 
planer  for  medlemmernes  medvirken  i 
byggeriet.  De  mest  almindelige  arbejdsop- 
gaver for  medlemmer  er  rengøring,  træar- 
bejde, indvendig  maling,  planering  af  grun- 
den mm. 

Sinikka  Wilson  er  sekretær  og  passer 
papirarbejdet.  Hun  tager  imod  alle  faktu- 
raer fra  hver  byggeplads  og  ser  til,  at 
leverandørerne  bliver  betalt.  Alle  poster 
bogføres  nøje,  for  at  budgettet  kan  over- 
holdes. Hver  måned  udfærdiges  en  rapport 
med  oplysninger  om,  hvor  langt  byggeri- 
erne er  skredet  frem. 

Drifts-  og  vedligeholdelsesafdelingen 

Per  Malm  har  ansvar  for  at  kirkebygnin- 
gerne altid  er  i  samme  stand,  som  da  de  blev 
indviet.  Det  kan  gøres  ved  korrekt  pasning 
og  reparationer,  når  det  behøves. 

Arbejdet  sker  gennem  den  person  (et 
medlem  af  højrådet),  som  har  ansvaret  for 
bygningerne  i  hver  stav  og  distrikt.  Han 
sørger  for,  at  alle  kirkepedellerne  får  den 
nødvendige  undervisning  i  sine  opgaver. 
Han  skal  også  foretage  en  grundig  inspek- 
tion af  hver  kirkebygning  én  gang  om  året. 


Broder  Malm  behandler  ansøgninger 
om  projekter  vedrørende  reparationer  og 
ombygninger  af  kirkebygningerne.  Hanser 
til,  at  wardene  passer  deres  driftsbudget- 
ter, dvs.,  at  de  får  refusion  fra  kirken  til  de 
udgifter,  som  henhører  til  bygningens 
vedligeholdelse,  og  at  de  ikke  beder  om 
penge  til  noget,  som  ikke  er  refusions- 
berettiget. 

Økonomien  fungerer  således,  at  alle 
udgifter,  som  har  med  bygningens  drift  og 
vedligeholdelse  at  gøre,  f.eks.  rengørings- 
artikler og  fyringsolie  er  berettigede  til  en 
refusion  på  80%  fra  kirkens  fonde.  De 
resterende  20%  skal  wardets  medlemmer 
selv  udrede  gennem  at  betale  til  budget- 
fondet. 

Suzan  Hedberg  arbejder  for  øjeblikket 
som  sekretær  for  broder  Malm. 

Indkøbsafdelingen 

Dick  Greisen  fik  ansvaret  for  indkøbsafde- 
lingen, da  den  blev  oprettet  i  København  i 
1977.  Den  1.  oktober  1979  flyttedes  afde- 
lingen til  regionskontoret  i  Goteborg. 
Broder  Greisens  opgave  er  at  behandle 
wardenes  ansøgninger  om  indkøb  af  inven- 
tar. F.eks.  møbler,  tavler,  projektorer  mm. 
Når  et  ward  ønsker  en  enkelt  ting,  kan  man 
købe  den  selv  efter  godkendelse.  De  ting, 
som  købes  i  større  antal,  forhandler  broder 
Greisen  direkte  med  fabrikanter  og  leve- 
randører om.  På  den  måde  kan  der  opnås 
en  mængderabat  på  mellem  15  og  40%. 

Når  nyopførte  kirkebygninger  skal  ind- 
rettes og  møbleres,  udarbejdes  der  et 
budget  efter  en  liste  over,  hvad  bygningen 
skal  indeholde.  Møbleringen  afhænger  af 
bygningens  størrelse  og  antallet  af  medlem- 
mer. Ca.  3  måneder  før  bygningen  er 
færdig,  kontakter  broder  Greisen  alle  leve- 
randører, så  inventaret  kan  leveres  i  god 
tid.  Broder  Greisen  er  på  rejse  ca.  2 
måneder  om  året  for  at  forhandle  med 
leverandører  og  for  at  besøge  kirkebyg- 
ninger, som  skal  indrettes. 

Afdelingen  for  medlemskort  og 
statistiske  optegnelser 

Pekka  Holopainen  tager  sig  af  medlems- 
kortene over  alle  medlemmer  i  de  nordiske 
lande  -  i  alt  18.664!  Når  medlemmer  flytter 
fra  ét  ward  til  et  andet,  sendes  deres 
medlemskort  til  det  nye  ward  via  regions- 
kontoret. Der  finder  man  kontorets  kopi  af 
kortet  frem  og  noterer  den  nye  adresse. 
Man  fører  også  kortets  oplysninger  om 
ordinationer,  beseglinger,  vielse,  fødsler 
osv.  up  to  date.  Det  er  et  stort  arbejde  at 
holde  så  mange  kort  aktuelle.  Man  får 
endvidere  oplysninger  om  ordinationer 
osv.  gennem  rapporter,  som  indsendes  af 
wardene  hvert  år.  Medlemskort  for  nye 
medlemmer  udskrives  efter  de  blanketter, 
som  wardene  sender  ind  ved  hver  dåb. 

Alle  rapporter  fra  wardene,  såvel  økono- 
miske som  den  korrelerede,  efterses  og 
kontrolleres  lige  til  det  sidste  tal.  Den 
korrellerede  rapport,  dvs.  den  med  oplys- 
ninger om  tilstedeværelse,  aktivitet  og  dåb, 
sendes  til  Frankfurt,  hvor  der  laves  en 
sammenfatning  for  hele  Europa.  Den  øko- 
nomiske rapport  arkiveres  på  regionskon- 
toret. 

Efter  kontorets  åbning  i  september  1979 
er  antallet  af  rapporter,  som  ikke  er 
indsendt  til  tiden,  mindsket  mærkbart.  For 
et  år  siden  kom  kun  60  %  af  rapporterne  ind 
til  tiden  -  nu  er  det  steget  til  93  % !  Det  ligger 
ikke  helt  klart,  hvorfor  der  er  sket  en  sådan 
forbedring,  men  broder  Holopainen  me- 
ner, at  det  beror  på,  at  regionskontoret 
ligger  så  godt  som  på  »hjemmebane«,  og  at 
det  derfor  falder  lettere  at  indsende  mate- 
rialerne til  tiden.  Da  der  på  kontoret  tales 
svensk,  dansk,  finsk,  engelsk  og  tysk,  er  der 
også  mulighed  for  at  få  hjælp  til  eventuelle 
problemer  på  sit  eget  sprog. 

Endvidere  er  der  sket  en  forbedring,  som 
letter  arbejdet,  og  det  er,  at  den  økono- 
miske rapport  har  færre  fejl  end  tidligere. 
Dette  skyldes  sandsynligvis  den  nye  hånd- 
bog for  økonomiske  optegnelser.  Broder 
Holopainen  tilbringer  omkring  70%  af  sin 
tid  med  at  kontrollere  de  økonomiske  rap- 


porter. 

De  historiske  rapporter  fra  ward  og 
grene  kontrolleres  og  videresendes  senere 
til  Salt  Lake  City. 

Søster  Gunnel  Hedberg  udfører  de  sam- 
me opgaver  som  broder  Holopainen,  idet 
hun  tager  sig  af  danske  og  svenske  rappor- 
ter -  broder  Holopainen  tager  sig  af  de 
finske  og  norske. 

Økonomiafdelingen 

Bert  Mattsson  sidder  på  kirkens  penge- 
kasse for  hele  Norden!  -  Dvs.  de  andre 
afdelingers  udbetalinger  går  gennem  ham 
efter  deres  godkendelse. 

Broder  Mattsson  er  også  kontorchef  og 
tager  sig  af  samordning  af  ferier  og  fridage. 
Han  har  ansvaret  for  kontorets  udstyr  og 
administrerer  lønninger  og  skatter  for  alle 
kirkens  ansatte  i  Sverige,  Norge  og  Fin- 
land. (O.  A.:  Lønninger  og  skatter  for 
kirkens  ansatte  i  Danmark  administreres  af 
Nordisk  Distributions  Center). 

Rachel  Bjorklund  er  sekretær  og  skriver 
udbetalingerne  til  ward  og  grene.  Det  er 
sædvanligvis  hendes  stemme,  man  hører, 
når  man  ringer  til  regionskontoret,  efter- 
som hun  også  passer  telefonen. 

Sammenfatning 

Målsætningen  for  alle  på  regionskontoret 
er  at  yde  den  service,  som  hver  enkelt  enhed 
behøver  for  at  kunne  opfylde  medlemmer- 
nes behov.  Man  har  allerede  fået  rapporter 
om,  at  mange  oplever  det  som  en  stor  hjælp 
at  have  kirkens  administration  på  nært 
hold.  En  grenspræsident  bar  under  et  faste- 
møde  sit  vidnesbyrd  og  takkede  for,  at  det 
var  lykkedes  regionskontoret  at  opspore 
grenens  byggefond,  som  havde  været  for- 
svundet i  flere  år.  Man  har  fået  tak  direkte 
fra  funktionærer  rundt  om  i  Norden,  som 
har  ringet  og  fået  hjælp  med  ofte  gamle 
problemer. 

Vi  må  vel  håbe,  at  den  dag  kommer,  da 
kirken  er  vokset  så  meget,  at  der  bliver  et 
regionskontor  i  hvert  land.  Indtil  da  kan  vi 
glæde  os  over  at  have  ét,  der  fungerer  vel 
for  hele  Norden. 

Sinikka  Wilson  leder  efter  en  oplysning  om  kirkebygningen  i  Trollhåttan.  Hvert  byggeri 
har  to  ringbind  med  fakturaer,  planer  og  andre  nødvendige  akter. 

Per  Malm  gennemgår  en  rapport  over  en  besigtning  af  en  kirkebygning. 


Dick  Greisen  arbejder  med  at  lave  et  katalog  over  det  udstyr,  som  kan  og  bør  findes  i  en 
kirkebygning.  Efter  planen  skal  der  findes  et  katalog  på  hvert  af  de  nordiske  sprog  i  1982. 

Pekka  Holopainen  stemmer  en  grens  tiendekvitteringer  af  med  den  finansielle  rapport. 


Bert  Mattsson  får  hver  uge  mikrofilm  med  oplysninger  om  alle  økonomiske  transaktioner  i 
kirken,  og  han  kan  på  den  måde  spore  den  mindste  udbetaling. 


Genealogi  -  Tempelarbejde 


Hvordan  gør  man? 
-  sådan  rent  praktisk ! 

Fra  tid  til  anden  modtager  præstedøm- 
mets ledere  forskellige  spørgsmål  om  kir- 
kens genealogiske  arbejde.  Vi  har  her 
samlet  nogle  af  de  spørgsmål,  der  stilles 
ofte,  og  vil  prøve  at  besvare  dem. 

Spørgsmål:  Hvem  i  w  ar  det  / grenen  kan  jeg 
henvende  mig  til  for  at  få  hjælp,  råd  og 
vejledning  vedrørende  genealogi?  F.eks. 
om  hvordan  man  begynder  osv. 

Svar:  Det  genealogiske  arbejde  hører  un- 
der Det  melkisedekske  Præstedømme. 
Hvis  du  ønsker  hjælp  til  at  komme  igang, 
bør  du  henvende  dig  til  din  senior-hjemme- 
lærer. Han  har  sikkert  allerede  udført  sit 
eget  genealogiske  arbejde  og  kan  derfor 
give  dig  gode  råd.  Hvis  der  er  problemer, 
han  ikke  kan  løse  for  dig,  vil  han  kunne 
henvise  til  f.eks.  højpræsternes  gruppe- 
leder eller  en  anden  tilsynsførende  med 
genealogi  og  tempelarbejde  i  wardet  eller 
grenen.  I  nogle  ward  og  grene  gennemføres 
med  regelmæssige  mellemrum  et  12-ugers 
kursus  i  genealogi,  hvor  nye  medlemmer 
opfordres  til  at  deltage.  Hvis  du  endnu  ikke 
har  haft  mulighed  for  at  deltage  i  et  sådant 
kursus,  så  tal  med  din  biskop  eller  grens- 
præsident  om  det. 

Spørgsmål :  Hvilke  papirer  bør  jeg  anskaffe 
mig,  før  jeg  begynder,  og  hvor  kan  de 
købes? 

Svar:  Vi  benytter  i  det  genealogiske  ar- 
bejde: 

1)  Anetavler, 

2)  Familiegruppeskemaer, 

3)  Individuelle  skemaer,  og 

4)  Ægteskabsskemaer. 

Type  1  og  2  benytter  vi  i  vore  slægtsbøger 
for  at  bevare  oversigten  over  slægtens 
mange  forgreninger.  De  benyttes  også,  når 
vi  rejser  til  templet  for  at  udføre  tempel- 
ordinanser  for  vor  allernærmeste  familie 


(ægtefælle,  børn,  forældre  og  søskende), 
samt  når  vi  indsender  vore  fire-genera- 
tionsskemaer  til  arkiverne  i  Salt  Lake  City. 

Type  3  og  4  benytter  vi,  når  vi  ønsker,  at 
der  bliver  udført  tempelarbejde  for  slægt- 
ninge, der  ikke  tilhører  den  allernærmeste 
familie.  Alle  de  nævnte  skemaer  kan  fås 
gennem  wardets/ grenens  bibliotek  for  et 
beskedent  beløb. 

Biblioteket  skaffer  også  vejledninger  og 
håndbøger,  såsom: 

PBGS  0683  DA,  »Fra  dig  til  dine 
forfædre.« 

Dette  hæfte  benyttes  i  førnævnte 
1 2-ugers  kursus,  men  er  også  meget 
velegnet  som  håndbog  og  til  selv- 
studium. 

PBGS  072A  DA,  »Tempelordi- 
nanser  for  din  allernærmeste  fami- 
lie.« 

PBGS  0479  DA,  »Sammendrag  af 
håndbog  for  indsendelse  af  skema- 
er.« 

PBGS  0535  DA,  »De  vigtigste 
genealogiske  kilder  i  Danmark.« 

Spørgsmål:  Er  det  rigtigt,  at  jeg  kun  har 
ansvaret  for  at  udføre  arbejdet  for  de 
nærmeste  fire  generationer,  efter  at  ud- 
dragningsprogr ammet  er  begyndt? 

Svar:  Ja.  Tidligere  havde  hvert  medlem  af 
kirken  det  ansvar  at  søge  sin  slægt  så  langt 
tilbage  som  muligt  og  derefter  at  udføre  de 
nødvendige  ordinanser  i  templerne.  Da 
uddragningsprogrammet  blev  indført,  på- 
tog kirken  sig  en  del  af  dette  ansvar.  Vort 
personlige  ansvar  er  nu  begrænset  til  de 
nærmeste  fire  generationer,  men  vi  må 
gerne  gå  længere  tilbage,  hvis  vi  kan  -  og  jeg 
er  sikker  på,  at  vore  forfædre  på  den  anden 
side  venter  det. 

Spørgsmål:  Hvem  er  egentlig  de  fire  gene- 
rationer? Hvor  mange  familie  skemaer  skal 
der  til? 

Svar:  De  fire  generationer  er  indeholdt  på 
følgende  familieskemaer: 

Skema  1 :  Dig  selv,  evt.  ægtefælle  og 
børn. 

Skema  2:  Dine  forældre  og  søs- 
kende. 

Skema  3:  Dine  bedsteforældre  på 
faderens  side  med  deres  børn. 
Skema  4: Dine  bedsteforældre  på 
moderens  side  med  deres  børn. 
Skema  5  og  6:  Dine  oldeforældre  på 
faderens  side  med  deres  børn. 
Skema  7  og  8:  Dine  oldeforældre  på 
moderens  side  med  deres  børn. 

Hertil  bør  man  føje  en  anetavle  for 
at  skabe  overblik.  Hvis  nogen  af 
anerne  har  været  gift  flere  gange, 
udfyldes  et  familieskema  for  hvert 
ægteskab. 

Spørgsmål :  Må fir  e-gener  ationsskemaerne 
være  fotokopier  af  mine  egne  skemaer  ? 

Svar:  Ja,  originalerne  bør  du  opbevare  i 
din  egen  slægtsbog,  medens  du  sender  et 
sæt  fotokopier  til  arkivering  i  Salt  Lake 
City.  Når  der  sker  tilføjelser  på  skemaerne  i 
din  egen  slægtsbog,  f.eks.  fordi  familien 
forøges,  en  slægtning  bliver  gift  eller  dør, 
eller  der  bliver  udført  tempelordinanser  for 
flere  slægtninge,  tager  du  en  ny  fotokopi  af 
det  aktuelle  skema  og  sender  den  til 
genealogical  Department.  På  denne  måde 
vil  du  altid  have  to  ajourførte  slægtsbøger, 
én  hjemme  og  én  i  arkiverne  i  Salt  Lake 
City. 

Spørgsmål:  Skal  hver  person  indsende  sine 
fir  e-generations-skemaer,  eller  er  det  nok, 
hvis  man  sørger  for,  at  der  sendes  et  sæt 
af  sted  for  en  familiegruppe? 

Svar:  Tidligere  indsendte  hvert  medlem  et 
sæt  skemaer.  Imidlertid  betød  dette,  at 
mange  skemaer  blev  dublerede,  fordi  man- 
ge slægter  jo  hurtigt  griber  ind  i  hinanden. 
Genealogical  Department  opdagede  også, 
at  mange  skemaer  der  burde  være  iden- 
tiske, ikke  var  det. 

Derfor  er  reglerne  nu  således: 


Den  yngste  voksne  generation  i  alle  fa- 
milier udpeger  en  broder  eller  søster,  som 
skal  være  ansvarlig  for  et  korrekt  doku- 
menteret sæt  skemaer.  De  originale  kilder 
for  oplysningerne  skal  anføres  på  ske- 
maerne i  rubrikken:  »Oplysningskilder«. 
Hver  enkelt  broder  eller  søster  i  familie- 
gruppen bidrager  desuden  med  sin  egen 
families  skema. 

Spørgsmål:  Hvis  man  har  andre  familie- 
skemaer (ud  over  de  fire  generationer)  som 
man  ved,  ikke  findes  i  Genealogical  De- 
partment, må  man  så  sende  dem  ind  til 
arkivering? 

Svar:  Ja,  hvis  de  er  korrekte  og  vel 
dokumenterede. 

Spørgsmål:  Til  hvem  skal  jeg  aflevere  mine 
udfyldte  fir  e-gener  ationsskemaer  og  de 
dertil  hørende  individuelle  ægteskabsske- 
maer? 

Svar:  I  et  ward  til  højpræsternes  gruppe- 
leder. I  en  gren  til  den  broder,  der  er 
udpeget  som  tilsynsførende  med  genealogi 
og  tempelarbejde. 

Disse  vil  sørge  for,  at  skemaerne  bliver 
gennemset  af  to  skemaundersøgere,  så 
eventuelle  fejl  bliver  fundet  og  rettet,  inden 
der  ofres  porto  på  skemaerne. 

Spørgsmål:  Hvem  sender  skemaerne  til 
USA?  Hvad  er  adressen? 

Svar:  Individuelle  skemaer  og  ægteskabs- 
skemaer  sender  du  selv,  -  med  mindre  da 
wardet  eller  grenen  har  påtaget  sig  dette 
som  en  serviceopgave.  Adressen  er: 

GENEALOGICAL  DEPARTMENT 

50  East  North  Temple 

Salt  Lake  City 

Utah  84150 

USA 

Fire-generations-skemaer  indsamles  af  sta- 
vens tilsynsførende  med  genealogi  og  tem- 
pelarbejde, og  sendes  samlet  til  Genea- 
logical Department  hvert  kvartal. 

Spørgsmål:  Hvis  jeg  selv  vil  udføre  det 

stedfortrædende  arbejde  i  templet  -  hvor 
lang  tid  i  forvejen  skal  individuelle  skemaer 
eller  ægteskabsskemaer  så  indsendes? 

Svar:  Mindst  fire  måneder.  Du  vil  fra 
Genealogical  Department  modtage  med- 
delelse om,  at  navnene  er  klargjort  og  sendt 
til  det  ønskede  tempel.  Du  skal  herefter 
sørge  for  at  få  arbejdet  udført  i  templet 
inden  for  60  dage. 

Spørgsmål:  Hvis  jeg  skal  til  templet  for 
første  gang  -  hvilke  skemaer  skal  jeg  så 
have  med,  og  for  hvilke  personer  kan  jeg  få 
udført  arbejde  uden  først  at  have  sendt 
individuelle  skemaer  ind? 

Svar:  Hvis  du  kun  skal  modtage  din  egen 
begavelse,  kan  du  klare  dig  med  din 
tempelanbefaling.  Hvis  du  og  din  ægte- 
fælle rejser  til  templet  for  at  blive  viet 
(beseglet)  skal  I  medbringe  et  familie- 
gruppeskema for  jer  selv  samt  en  kopi  af 
jeres  borgerlige  vielsesattest  eller  prøvel- 
sesattest. 

Hvis  man  ønsker  at  få  sine  børn  beseglet 
til  sig,  kræves  der  et  familiegruppeskema, 
hvor  såvel  børn  som  ægtemand  og  hustru 
er  anført.  Ønsker  du  at  udføre  stedfortræ- 
dende arbejde  for  dine  afdøde  forældre  og 
blive  beseglet  til  dem,  kræves  der  på 
tilsvarende  måde  et  skema,  hvor  du  er 
anført  som  barn. 

De  nødvendige  skemaer  til  templet  i 
Schweiz  sendes  normalt  af  stavens  tempel- 
koordinator sammen  med  tilmeldingerne 
1  måned  før  den  danske  tempeluge.  Hvis 
man  ikke  udtrykkeligt  har  bedt  om  selv  at 
udføre  stedfortrædende  dåb,  vil  templet 
normalt  lade  denne  udføre  ugen  før  vi  selv 


ankommer,  så  at  man  selv  kan  tage  fat  på 
de  øvrige  tempelordinancer. 

Når  ordinancerne  er  udført  sendes  ske- 
maerne af  templet  direkte  til  familieskema- 
arkivet  i  Salt  Lake  City.  Hvis  man  ønsker 
at  få  oplyst  ordinancedatoerne  til  eget 
brug,  kan  man  medsende  en  kopi  af 
skemaet  eller  skemaerne.  Templet  vil  så 
stemple  datoerne  på  begge  eksemplarer  og 
udlevere  kopien  til  indsenderen  før  hjem- 
rejsen. 

Spørgsmål :  Hvis  jeg  ved  -  eller  tror  -  at  der 
allerede  er  udført  tempelarbejde for  en  eller 
flere  personer  -  hvordan  får  jeg  det  så  at 
vide?  Koster  det  noget? 

Svar:  Man  kan  indsende  et  individuelt 
skema  for  personen  eller  personerne.  Man 
vil  så  i  den  meddelelse,  der  kommer  tilbage, 
få  oplyst  datoerne  for  eventuelle  udførte 
tempelordinancer. 

Man  kan  også  benytte  blanketten  »An- 
modning om  tempelordinancedatoer« 
(PFGS  0073  DA  7/76).  Når  denne  blanket 
indsendes  ledsaget  af  50  cents  pr.  under- 
søgelse, vil  Genealogical  Department  fore- 
tage undersøgelser  i  det  eller  de  arkiver 
man  beder  om,  og  returnere  eventuelle 
oplysninger  på  fotokopi.  Hvis  ordinan- 
cerne er  udført  før  1968,  vil  oplysningerne 
ofte  findes  på  et  familiegruppe-skema,  og 
når  man  modtager  kopi  af  dette,  vil  man 
ofte  gennem  indsenderens  navn  kunne 
komme  i  kontakt  med  fjerne  slægtninge, 
der  arbejder  på  samme  aner  som  en  selv. 

Hans  Otto  Ilskov  Nielsen 
H  øjrådsmedlem 
Århus  Stav 


Syv  nye  templer  skal  opføres 


På  en  pressekonference  den  2.  april  d.å. 
meddelte  Det  øverste  Præsidentskab,  at 
der  skal  opføres  syv  nye  templer. 

Templerne  skal  ligge  i  Buenos  Aires, 
Argentina;  Santiago,  Chile;  Papeete,  Tahi- 
ti;  Nuku'alofa,  Tonga;  Apia,  Vest  Samoa; 
Sidney,  Australien;  Atlanta,  Georgia, 


USA. 

Templerne  vil  blive  mindre  end  sædvan- 
ligt, men  vil  indeholde  de  nødvendige 
faciliteter  til  udførelse  af  alle  de  nødven- 
dige ordinancer. 

(fra  Church  News,  5.  april  1980) 

Brev  til  alle  forældre 


Kære  forældre  til  Zions  opvoksende 
generation ! 

Jeg  henvender  mig  til  jer  på  denne  direkte 
måde  for  at  sikre  mig,  at  I  deler  en  af  de 
ting,  som  jeg  er  mest  optaget  af  med  hensyn 
til  jeres  søn  eller  datter. 

Herren  har  givet  jer  ansvaret  for  at 
undervise  jeres  børn  i  evangeliets  grund- 
læggende principper  (se  Lære  og  Pagter, 
afsnit  68)  og  han  siger  til  os  alle,  at  vi  skal 
»søge  efter  kundskab  ved  læsning  og  ved 
tro«  (L  &  P  88:1 18).  I  Lære  og  Pagter  26:1 
tilføjer  han:  »Se,  jeg  siger  jer,  at  I  skal 
anvende  jeres  tid  til  at  granske  skrifter- 
ne...« 

Det  er  vor  himmelske  Faders  ønske,  at 
ethvert  af  hans  børn  -  og  det  vil  sige  jer  samt 
de  børn,  han  har  betroet  jer  -  studerer 
skrifterne  regelmæssigt,  bønsomt  og  syste- 
matisk. Han  ønsker,  at  vi  hver  især  skal 
opnå  et  personligt  vidnesbyrd  og  kundskab 
om,  at  Jesus  er  Kristus,  og  at  han  lever. 
Kun  derigennem  kan  hvert  eneste  af  hans 
børn  stå  fast,  uafhængig  af  verdens  ideer  og 
fejl. 

Kirken  lader  jer  ikke  uden  hjælp  i  at 
opfylde  dette  ansvar,  men  har  udarbejdet  et 
værdifuldt  og  magtfuldt  seminar-  og  insti- 
tutprogram som  hjælp  for  jeres  14-25  årige 
søn  eller  datter. 

I  en  tale  til  unge  mennesker  har  præsi- 
dent Spencer  W.  Kimball  sagt: 

»Vi  opfordrer  jer  indtrængende  til  at 
indrette  jeres  liv  således,  at  I  kan  deltage  i 
seminar  i  jeres  gren  eller  ward.  Vi  ønsker,  I 
skal  komme  sammen  med  andre  unge 
mennesker  og  studere  de  hellige  skrifter  i 
dybden. 

Vi  håber,  at  I  vil  gøre  mere  end  bare  lige 
lade  jer  indskrive  -  at  I  vil  gøre  en  ærlig  og 
udholdende  indsats,  så  I  kan  lære  evange- 
liets smukke  og  evige  principper  og  fuldt  ud 
omsætte  dem  i  praksis  i  jeres  liv«. 


Ved  en  anden  lejlighed  sagde  præsident 
Kimball: 

»Alle  vore  udvalgte  unge  mennesker  bør 
drage  fordel  af  dette  middel  til  at  erkende 
og  styrke  deres  evige  slægtskab  med  Gud, 
deres  medmennesker  og  med  sig  selv. «  ( Fra 
en  præsentation  for  regionalrepræsentan- 
terne, 3.  april  1975). 

Ud fra  min  omsorg  for  at  jeres  sønner  og 
døtre  virkelig  opnår  deres  personlige  vid- 
nesbyrd beder  jeg  jer  om  -  ja,  jeg  insisterer 
på,  at  I  gør  disse  3  ting: 

1.  Bed  sammen  som  forældre  om  at  Her- 
ren vil  velsigne  jer  med  kundskab  og  evner 
til  at  opfylde  jeres  ansvar  for  jeres  børns 
åndelige  velfærd.  Bliv  enige  og  planlæg 
sammen  og  opnå  Herrens  inspiration  gen- 
nem bøn. 

2.  Hav  hver  især  en  personlig  samtale  med 
jeres  børn.  Bær  jeres  vidnesbyrd  om  Her- 
ren Jesus  Kristus  og  om  kaldelsen  af  hans 
profet  på  jorden  i  dag.  Fortæl  din  søn  eller 
datter,  at  Herrens  profet  ønsker,  at  han/ 
hun  lader  sig  indskrive  til  seminar  eller  in- 
stitut og  studerer  evangeliet  hver  dag. 
Forsikr  dig  om,  at  han /hun  sætter  sig  det 
mål  at  studere  hver  dag. 

3.  Forældre,  jeg  anråber  jer  om  at  gøre 
mere  end  blot  at  opmuntre  jeres  børn  i 
deres  studium  af  evangeliet;  jeg  anråber  jer 
om  at  inspirere  dem  ved  jeres  eksempel. 
Studér  selv  evangeliet  hver  dag.  Når  som 
helst  det  er  muligt,  stå  da  tidligt  op  og 
studér  ved  det  samme  bord  som  den  unge. 
Jeg  giver  jer  den  udfordring  at  finde  en 
udvej  for  at  gøre  dette.  Diskutér  denne 
udfordring  og  bed  om  hjælp.  Der  er  en 
måde,  hvorpå  man  kan  vide,  hvordan  vor 
himmelske  Fader  vil  hjælpe  dig  til  at  gøre 
det  (L  &  P  9:7).  Søg  hans  svar  og  giv  ikke 
op,  før  I  har  modtaget  det  og  omsat  det  til 
praksis. 

Må  Herren  velsigne  jer  i  jeres  krævende 
opgave  som  forældre.  Må  I  have  held  til  at 
bringe  jeres  børn  frem  til  at  få  deres  eget 
vidnesbyrd.  Må  I  være  deres  inspirerende 
eksempel  på  dagligt  studium  af  skrifterne. 
Herren  har  gennem  Esajas  sagt: »Thi  mine 
tanker  er  ej  Eders,  og  Eders  veje  er  ej 
mine. . . «  (Esajas  55:8).  Dog  lover  jeg  jer,  at 
ved  dagligt  studium  af  Herrens  ord,  kan  I  i 


j  jeres  familie  opnå  inspirationen  af  hans 
tanker  og  blive  vænnet  til  hans  veje.  Store 
velsignelser  venter  jer,  og  jeg  beder  oprig- 
tigt, at  I  vil  handle  nu  for  at  opnå  dem. 

Med  kærlig  hilsen  og  en  fars  omsorg 

Theodore  M.  Burton 
Områdeadministrator  for  Europa 


NYT  FRA  INFORMATIONSTJENESTEN 


Den  12.  marts  1980  udsendte  pressekonsu- 
lenten  Jørgen  W.  Schmidt  nedenstående 
brev  til  ikke  mindre  end  86  aviser  over  hele 
landet  -  fordelt  med  57  i  Århus  stavs 
område  og  28  i  København  stavs  område: 

Kære  redaktør, 

Den  6.  april  kan  mormonerne  (medlemmer 
af  Jesu  Kristi  Kirke  af  Sidste  Dages 
Hellige)  fejre  150-årsdagen  for  oprettelsen 
af  deres  kirke.  Man  begyndte  med  6 
medlemmer.  Idag  tæller  kirken  lige  ved 
4,360,000  -  og  kan  notere  en  firedobling  i 
medlemstallet  over  de  sidste  30  år. 

Også  i  Deres  by  og  egn  er  der  mormoner. 
Nedenfor  vil  De  finde  nogle  fakta  om  den 
lokale  menighed. 

Jeg  vedlægger  en  kort  artikel  om  mor- 
monismen, som  De  kan  benytte  uden 
vederlag,  når  blot  De  vil  sende  mig  et 
eksemplar  af  det  pågældende  nummer. 
Skulle  De  ønske  en  illustration,  vil  jeg  på 
forlangende  sende  Dem  et  foto,  enten  af 
Joseph  Smith  eller  et  andet  passende 
motiv. 

Må  jeg  foreslå,  at  De  kombinerer  denne 
artikel  med  en  omtale  af  den  lokale 
menighed  og  eventuelt  et  interview  med 
lederen  eller  et  andet  fremtrædende  lokalt 
medlem.  Et  billede  af  denne  og  måske  et  af 
den  lokale  kirkebygning  er  muligheder, 
som  De  selvfølgelig  bedst  selv  kan  be- 
dømme betimeligheden  af. 

Selvsagt  vil jeg  være  glad for  at  yde  hjælp 
til  en  specialartikel,  om  De  måtte  ønske 


det.  Informationsblad  PR-1  om  den  hjælp, 
vi  kan  yde,  vedlægges.  Ligeledes  vedlægges 
PR- 19,  der  viser  medlemsudviklingen  i  de 
150  år. 

De  er  meget  velkommen  til  at  skrive  eller 
ringe. 

Med  venlig  hilsen 
Jørgen  W.  Schmidt 

Forneden  på  hvert  brev  var  der  indsat  en 
kort  lokalorientering,  som  omfattede  en 
smule  om  wardets  eller  grenens  øjeblik- 
kelige situation,  som  f.eks.: 

ESBJERG 

I  mange  år  har  mormonerne  holdt  til  i 
kirkebygningen  Rolfsgade  123.  Man  har 
planer  om  udflytning  til  en  ny  bygning, 
som  kan  give  plads  til  de  mange  aktiviteter, 
man  ønsker  at  sætte  igang,  men  som  plads- 
forholdene ikke  rigtigt  giver  mulighed  for. 

Leder  er  Aage  Hansen,  der  privat  bor 
Skovbakken  52  i  Gjesing.  Han  har  telefon 
12  54  26.  Der  er  godt  200  medlemmer,  og 
man  har  god  hjælp  af  ikke  færre  end  6 
amerikanske  fuldtidsmissionærer . 

Broder  Schmidt  oplyser,  at  der  var  17 
aviser,  som  reagerede  positivt  på  henven- 
delsen og  bragte  en  artikel  om  kirken. 
Disse  17  artikler  svarer  til  1237'/2  spalte- 
centimeter eller  12'/2  meter  avisspalter. 
Broder  Schmidt  betegner  dette  resultat 
som  tilfredsstillende. 

EEV 

